آیت علی محمدی نین یاس مراسیمینده یولداشلاری طرفیندن اوخونان معروضه
آذربایجانین آدلیم معلملریندن اولان، چوخلو اؤیرنجی و شاگیردلر تربیت ائدن مرحوم آیت علیمحمدی مرداد آیینین 17 – سینده تبریز شهرینده دونیایا گؤز یومدو. یاخین دوستو جناب صدوقی طرفیندن یاس مراسیمینده اوخونان معروضهنی اونون یاخین و اوزاقدا اولان دوست و تانیشلارینا چاتدیرماغی اؤزومه بیر معنوی بورج سایاراق، حورمتلی ایشیق سایتینین امکداشلارینا بو معروضهنی یاییملادیقلارینا گورا دریندن تشککورومو بیلدیریرم. / ائلیار پولاد
***
گئدیرم آ دوستلار سؤزوم, صؤحبتیم
نئچه شیرین- شیرین دیللره قالدی.
گوللو یال- یاماجلار جیرانلی دوزلر
ائلین مسکنیدیر ائللره قالدی.
گؤزومون اؤنونده دورور همیشه
او گوللو یاماجلار یام- یاشیل مئشه
من کی آپارمادیم شئهلی بنؤوشه
چؤللرده بیتمیشدی چؤللره قالدی.
اوزاقدان- یاخیندان زحمت چکیب بو آغیرلاما تؤرهنینده اشتراک ائدن عزیز و حورمتلی قوناقلار، فورصتدن استفاده ائدیب، حیاتا گؤز یومان عزیز یولداشیمیز رحمتلیک آیت علیمحمدینین حیات یارادیجیلیغینی گؤز اؤنونه گتیریرم.
آیت علیمحمدی 1333- نجو ایلده سراب ماحالینین اردلان کندینده دونیایا گؤز آچیر. ابتدایی و متوسطه تحصیلاتینی اردلان، مهریبان و سرابدا باشا چاتدیریر. معلملیک دانشسراسیندان معلم درجهسینه نایل اولدوقدان سونرا، 54 و 55 –ینجی ایللرده سپاهی دانش عنوانیایلا همدان کندلرینده معلملیک ائدیر. عسکرلیک دؤورهسینی قورتاراندان سونرا آموزش پرورشه قبول اولاراق, رسمی معلملیک وظیفهسینی “زرنق”- دن باشلاییر. معلملیکله یاناشی تبریز دانشگاهینین ادبیات فاکولتهسینی بیتیردیکدن سونرا موغان شهرینین دبیرستانلاریندا دبیرلیک وظیفهسینده چالیشیر. دبیرلیک عؤمرونون سون دؤورونو تبریز دبیرستانلاریندا داوام ائتدیریر.
او شاگیردلریایله چوخ یاخین و صمیمی ایدی. درسلر آراسیندا گونون مختلیف اجتماعی حرکت و اولایلاریندان سؤز آچیب, اونلاری آیدینلاشدیریردی. بو صمیمیت و علاقه او قدر دوغما و عزیز ایدی کی، 91-نجی ایلده او خسته اولارکن چوخ اوزاق یئرلردن اونون کئچمیش شاگیردلری و بو گونون دوکتور, مهندسلری گؤروشونه گلمیشلر.
بو معلم آیری معلملر کیمی جانینین یاغینی ذره- ذره اریدیب، قارانلیق دونیالاری ایشیقلاندیرماغا و اونو نورا چئویرمهیه چالیشمیشدی. او، بوتون شاگیردلرینین اورهکلرینین پاس- پاخیرینی سیلیب، بیر آینا کیمی صاف، لکهسیز و پارلاق دونیانین برابرینده توتوردو.
آدی اورهکلرده یازیلان آیت، فرهنگی چابالاریندا و همده اجتماعی یاشاییشیندا بیر اؤرنک اولاراق هامینی ایشیقلارا چاغیران نور داشییجیسی اولموشدور. معلملیکله حیاتدا عزت و شرفله عؤمور سورهرک و چتینلیکلره سینه گرمیشدی. او، بیر یانار مشعل کیمی ایشیق ساچاراق سون نفسه قدر گولر اوز، صبیرلی، دردین دئمهین و چتینلیکلره دؤزن بیر اینسان ایدی.
اولدوزلار هاوانین باغرینی دلیر
قایالی داغلاردان دومان یوکسهلیر
خیالیم گئجهنی سلامه گلیر
چاپدیریر آتینی بیر باشا دونیا .
بیرده گؤرورسنکی آچیلان سولور
دوشونن بیر بئیین تورپاغا دولور
بیر یاندان بوشالیر بیر یاندان دولور
سیررینی وئرمهییر سیرداشا دونیا .
ازلدن بئلهدیر چونکو کاینات
حیات ابدیدیر عؤمور آمانات
الدن- اله کئچیر وفاسیز حیات
بیز گلدی- گئدهریک سن یاشا دونیا.
خاطیرهسی عزیز و یولو داواملی اولسون
18 مرداد 1392
azb_Arab azb_Arab unk azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab